**«Сүгэ Олуга уонна Хатырык»**

(Эстония остуоруйатынан 10 көстүүлээх сценка)

**Оонньуур дьоно:**

Тыа Иччитэ- хара тыаны бас билэр хаһаайын,үтүө санаалаах

Баай Хотун- киитэрэй, албын хотун, мааны таҥастаах

Үлэһит Уол- Баай Хотун үлэһитэ

Үлэһит Кыыс- Баай Хотун үлэһитэ

Хатырык- мас кыыс

Сүгэ олуга- мас уол

**Маҥнайгы көстүү**

Сайын. Тыа иһэ. Чыычаахтар ыллыыллар. Ыраах бөтүүк хаһыытыыр. Үлэһит уоллаах кыыс ааһан иһэллэр. Уол санныгар күрдьэҕин сүкпүт, Кыыс кыраабыл тутуурдаах. Мас кэнниттэн Тыа Иччитэ кинилэри кистээн көрөн, иһиллээн турар.

**Үлэһит Кыыс:** *(тохтоон туран)* Бу сарсыардааҥҥы тыа сыта үчүгэйиин!.. Доҕоор, бааһынабытын бүгүн бүтэриэхпит дуо?

**Үлэһит** **Уол:** Бүтэрбит киһи... Чэ, турумуохха, Хотун кыыһыран эрдэҕэ буолуо, бара охсуох.

**Үлэһит Кыыс:** Кырдьык, дьэ кыыһырымтаҕай хотуннаахпыт ээ.Эбиитин кэччэгэйэ бэрт ээ.

**Үлэһит** **Уол:** Оннук. Биһиги Хотуммут курдук кэччэгэй хотун ханна да суох ини. Чэ, ыксыахха, Хотун тимир тириитин кэтэн олордоҕо буолуо.

**Үлэһит Кыыс:** *(өрө тыынар)* Хайыахпытый, барар буоллахпыт дии*. (Тахсан бараллар. Мас кэнниттэн Тыа Иччитэ тахсан, батыһа көрөн хаалар. Төбөтүн быһа илгистэр, сонньуйбут көрүҥнээх тыатын иһигэр киирэн хаалар).*

**Иккис көстүү**

Бурдук бааһыната. Үлэһит уоллаах кыыс сылайбыт көрүҥнээх киирэллэр.

**Үлэһит Кыыс:** Уу, сылайдым даҕаны... Кыратык олоро түһүөххэ эрэ *(сиргэ олороллор).* Күммүт киирэн эрэр эбит дии.

**Үлэһит** **Уол:** Аччыктаабытым да бэрт. Күүс- күдэх эһиннэ.

**Үлэһит Кыыс:** Хотуммут саатар наһаа кэччэгэй буолан, аһаппакка да үлэлэтэр. Күөмэйим куурдаҕыан...

Ол кэмҥэ Баай Хотун кыыһырбытынан супту хааман киирэр. Үлэһиттэр куттанан ойон тураллар.

**Баай Хотун:** *(хаһыытыыр)*Хайаа, бу туох сүрэҕэ суох дьоҥҥутуй, эмиэ олорбуттар! Күн бүттэ!! Бу бааһынаны эмиэ бүтэрбэтигит! Күнү быһа таах олорбуккут быһыылаах!!

**Үлэһит Кыыс:** Хотуммуот, аччык буоламмыт, наһаа сылайдыбыт. Кып-кыратык олоро түһээри гыммыппыт ээ.

**Үлэһит** **Уол:** Саатар хаппыт лэппиэскэ биэрэрин буоллар... уонна уу ...

**Баай Хотун:** *(өттүк баттанар)*Көр эрэ маны, холуодьаһым уутун бүтэрэн эрэҕит буолбат дуо?! Өссө тугу аһаары гынаҕыт ол?!

**Үлэһит Кыыс:** *(кыыһыран турар)* Ээ, кэбис, доҕоор, бу хотунтан барыахха. Буор босхо киниэхэ сөбүн үлэлээтибит. Ол иһин эйиэхэ биир да үлэһит кэлбэт эбит дии! Биһиги бардыбыт!

**Үлэһит** **Уол:** Барыахха, барыахха. Атын да сиргэ үлэни булуллуо!

Эргиллэн бараары гыммыттарыгар Баай Хотун кыыһы илиититтэн тутан ылар.

**Баай Хотун***: (албыннаһар)*Тохтооҥ, тохтооҥ, оонньоон эттим ээ! Хамнаскытын төлөөрү сылдьабын ээ, ону таһынан лэппиэскэ, үүт биэрэр буолуом!

**Үлэһит Кыыс:** Биһиги эйигин итэҕэйбэппит. Чэ барыах, доҕор *(тахсан бараллар.)*

**Баай Хотун**: *(көрөөччүлэргэ туһаайан)*Бэйи эрэ, оччоҕо хайдах гынабын?.. Биир да үлэһитэ суох хааллым, бары бардылар. Ким да миэхэ үлэлиэн баҕарбат!.. *(эмискэ сирэйэ уларыйан сырдыы түһэр,үөрбүттүү саҥа аллайар).*Ээ, атын дэриэбинэҕэ барыам, миигин ким да билбэт сиригэр!! Уонна саҥа үлэһиттэри аҕалыам! Ай да мин, кыыс оҕото, өй да өй! *(наһаа астынан, курбачыс гынан, тахсан барар).*

**Үһүс көстүү**

Хараҥа тыа иһэ.Түүҥҥү көтөрдөр саҥалара иһиллэр. Баай Хотун умса туттан киирэр.

**Баай Хотун**: Оо дьэ, хараҥаҕа ыллардым дии. Эчи сылайдахпын, олоро түһүөххэ бээ.

Чөҥөчөккө олорон, хотуомкатыттан үүт, килиэп таһааран сиир. Дириҥник өрө тыынар. Эмискэ мутук тостор тыаһа иһиллэр, онтон саҥа иһиллэр.

**Тыа Иччитэ**: Хайа туох алдьархайыгар түбэстиҥ,Хотуон? Тоҕо үөһэ тыынаҕын?

**Баай Хотун**: *(соһуйар, сүрэҕин туттубутунан ойон турар)* Һуу, бу тугуй? Ким саҥарарый?

Мас кэнниттэн Тыа Иччитэ тахсан кэлэр.

**Тыа Иччитэ**: Мин бу хара тыа хаһаайына буолабын. Эн манна туохха кэллиҥ? Туох кыһалҕаланныҥ?

**Баай Хотун**: *(көрдөспүттүү, аһыннарар куолаһынан)* Тыа иччитээ, мин улахан эрэйгэ түбэстим. Бу ыһыы бириэмэтигэр биир да үлэһитэ суох хааллым. Сирим да хорутулла илик, оттон дьоннор бурдуктара үүнэрэ чугаһаата.

**Тыа Иччитэ**: Оттон үлэһиттэриҥ бары ханна баран хааллылар ол?

**Баай Хотун**: *(кыыһырбыт, хомойбут куолаһынан).*Астарын- хамнастарын мыынаннар, ким да үлэлиэн баҕарбат! Барыта наһаа сүрэҕэ суох үлэһиттэр, күнү быһа аһыахтарын эрэ баҕараллар.

**Тыа Иччитэ**: Оччоҕуна эйиэхэ ол хайдах үлэһиттэр наадаларый? Баҕар мин көмөлөһүөм буолаарай?

**Баай Хотун**: *(үөрбүт, сэҥээрбит куолаһынан)* Миэхэ олох кыратык аһыыр, ол оннугар тохтообокко үлэлиир хамначчыттар наадалар!

**Тыа Иччитэ**: Ол диэн улахан буолбатах. Оннук үлэһиттэри мин эйиэхэ булан биэриэхпин сөп. Сарсын түүн манна кэлэҥҥин улаханнык хаһыытаар. Ол гынан баран төлөбүргүн хара куобаҕы тутан аҕалаар! *(Тыа Иччитэ сүтэн хаалар).*

**Баай Хотун**: Сөп, сөп, баһыыба! *(көрөөччүлэргэ туһаайан, үөрбүттүү)* Ии, хата дьэ табыллаары гынным ээ!! Бээ, оччого дьиэбэр төннө охсуохха *(тахсан, төттөрү барар).*

**Төрдүс көстүү**

Баай Хотун дьиэтин иһэ. Сырдык, тупсаҕай оҥоһуулаах балаҕан. Хотун остуолугар олорон суот тардар, тугу эрэ бэлиэтэнэр. Остуолга чүмэчи, бөрүө, чэрэниилэ көстөр.

**Баай Хотун**: *(толкуйдуу олорор)* Сөөп, бу сылга мин бачча харчыны муспуппун... Оо дьэ, аҕыйах баҕайы эбит... Ити барыта ити үлэһиттэри аһатаммын!.. *(остуолун ытыһынан охсор)*. Ии чэ, баран көрдүннэр ! Хата миэхэ Тыа Иччитэ аһаабат үлэһиттэри биэриэх буолта дии *(манньыйбыт куолаһынан)!* Албыннаабат ини?.. Оо дьэ, ол гынан баран хара куобаҕы хантан булуох бэйэбиний?.. Ээ чэ, туох буолуой, куобах оннугар хара куоскабын тутан илдьиэм! Хараҥаҕа баҕар биллиэ суоҕа. Кс-кс-кс, (*остуол аннынан өҥөйтөлөөн,куосканы көрдүүр)* кэл эрэ маннаа, киир бу мөһөөччүккэ!

*(куоскатын ыҥыран, уктан баран, тахсан барар).*

**Бэһис көстүү**

Тыа иһэ. Хараҥа түүн. Ый тыгар. Түүҥҥү көтөрдөр саҥалара иһиллэр.Баай Хотун мөһөөччүктээх киирэр.

**Баай Хотун**: Тыа Иччитээ, мин кэллим, хара куобаҕы аҕаллым! Бааргын дуо-о?!.

**Тыа Иччитэ***: (мас кэнниттэн тахсар).* Баарбын, баарбын. Куобаҕын оннугар тугу ылыахтаах этигиний?

**Баай Хотун**: Куобаҕым оннугар элбэҕи үлэлиир да, ас- таҥас көрдөөбөт үлэһиттэр наадалар.

**Тыа Иччитэ**: Сөп, оннук дьону биэриэхпин син.

**Баай Хотун**: *(көрөөччүлэргэ туһаайан, үөрбүттүү)* Дьэ бу сырыыга баҕас чахчы табыллар киһи буоллум! *(тарбаҕын чочоҥнотор).*

**Тыа Иччитэ**: Бэйи, ол дьоҥҥун хас сылга ылаары гынаҕыный?

**Баай Хотун**: Саллар сааһым тухары биэрэрин буоллар үчүгэй буолуо этэ...

**Тыа Иччитэ**: Суох, оччо өргө биэрбэппин, оннук табыллыбат. Сэттэ эрэ сылга биэриэхпин сөп. Хамнастарын сэттэ гыммыт биирин миэхэ биэриэхтээххин. Оччоҕо өссө сэттэ сылга уһатыам. Хайыыгыный, сөбүлэһэҕин дуо, оннукка?

**Баай Хотун**: Сөбүлэһэбин гынан баран, бастаан ол үлэһиттэри көрбүт киһи... Эн ити туохха хара куоскаҕа наадыйбыккыный?.. *(алҕаска ыйытан кэбиһэр)*

**Тыа Иччитэ**: Туох даа?! Ханнык хара куосканы этэҕин?

**Баай Хотун**: Ээ суох, суох, айахха киирбиччэ, алҕас саҥаран кэбистим! Үлэһиттэри көрбүт киһи, диэрибин...

**Тыа Иччитэ**: Көрдөрөн, көрдөрөн. Билигин таһаарталыам.

Мас кэтэҕэр киирэн баран, мөһөөччүктээх тахсар. Сүөкүүр- хатырык уонна сүгэ олуга түһэн кэлэллэрэр.

**Тыа Иччитэ**: Дьэ көр, үлэһиттэрин бу бааллар.

**Баай Хотун**: Хайа бу туохтарый*?!. (соһуйар, куолаһын сонотор).* Миигин күлүү- элэк оҥостоору ыҥырбытын дуо?! *(көрөөччүлэргэ туһаайан)*- Эбэтэр мин хара куобах оннугар хара куосканы аҕалбыппын биллэҕэ дуу?..

Хотун эргиллэ түспүтэ- иннигэр Хатырык- кыыс уонна Сүгэ Олуга- уол баар буола түһэллэр. Хотун соһуйар.

**Тыа Иччитэ**: Дьэ, бу бааллар үлэһиттэриҥ. Үтүөкэн үлэһиттэр! Маста тастар, сирдэ хоруйтар. Хаһан даҕаны ас көрдүөхтэрэ суоҕа. Сайын итиигэ хатан хаалыахтара, оччоҕо тымныы уунан саба ыһаар. Онон бүтэр. Сэттэ сыл үлэлэт. Хамнастарыттан сэттэ куул харчыттан биирин миэхэ биэрэҕин. Чэ хайдаҕый,сөбүлэһэҕин дуо, туох да албын суох?..

**Баай Хотун***: (сүрдээҕин үөрбүт)* Тыый, сөбүлэһэн бөҕө!

**Тыа Иччитэ**: Оччоҕо манна илиитэ баттаа*! (кумааҕы уунан биэрэр)*

**Баай Хотун**: Баттаан, баттаан. Кириэс туруорабын... Мэ, бу хара куобаҕы аҕалбытым*. (мөһөөччүгүн биэрэр)*. Оттон бу дьоммун кимнээх диэн ааттыыбын?

**Тыа Иччитэ**: Сүгэ Олуга уонна Хатырык диэн ааттаталаа. *(тыа быыһыгар киирэр)*

**Баай Хотун**: Махталы кытта, Тыа Иччитэ! Чэ, дьиэлиэҕиҥ, түргэнник!

**Алтыс көстүү**

Бааһына . Куйаас күн үгэнэ. Сүгэ Олуга уонна Хатырык сэниэтэ суохтук үлэлии сылдьаллар.

Хотун икки илиитигэр ыаҕастаах киирэр, үрдүлэригэр ыаҕастаах ууну ыһар, дьонноро түргэтээн бараллар.Бааһына кытыытынан урукку үлэһиттэр ааһан иһэллэр.

**Үлэһит** **Уол:** Көр, бу урукку хотуммут саҥа үлэһиттэрэ. Күнүстэри- түүннэри үлэлиир дьон үһү. Ас диэни аһаабат, уу диэни испэт дьоннор үһү.

**Үлэһит Кыыс:** Оннук үһү. Итии күҥҥэ хатан хааланнар, уңуохтара хаачыгырыы сылдьар буолан хаалаллар уhу. Оччоҕуна хотуннара үрдүлэригэр уу ыста да, ити курдук үлэлээбитинэн бараахтыыллар үһү. Хотуммут дьэ абыраннаҕа...

**Үлэһит** **Уол :** Дьэ дьиибэ дии, оннук дьону Хотун хантан буллаҕай ээ?

**Үлэһит Кыыс :** *(көрөөччүлэр диэки туһаайан, саҥатын кыччатан этэр)*Тыа Иччитин дьонноро үһү. Хотун Тыа Иччитин албыннаабыт дииллэр!

**Хамначчыт уол** **:** Оо, кэм буолуо! *(күлсэллэр, ааһа тураллар).*

**Сэттис көстүү**

Баай Хотун дьиэтин иһэ, остуолугар олорор. Сундуугуттан мөһөөччүктээх харчыларын ороон ааҕа олорор.

**Баай Хотун**: Дьэ, сэттэ сыл ааһа оҕуста дии! Харчым сэттэ мөһөөччүк кыһыл көмүс буолла. Ол эрээри биир мөһөөччүгү Тыа Иччитигэр биэрэр кэмим кэллэ дии! *(биир мөһөөччүгү түөһүгэр тутар).* Биэрбэтэх киһи баар ини! Хаарыан харчыбын!! Хайдах гыныах баҕайыбыный?.. Тугу эрэ толкуйдаатахха табыллар... Дьэ биллим!!*(тарбаҕын чочоҥнотор, тиэтэлинэн дьиэтиттэн тахсан барар).*

**Ахсыс көстүү**

Тыа быыһа. Баай Хотун киирэн кэлбитэ Тыа Иччитэ кинини көһүтэн олорор буолар.

**Тыа Иччитэ**: Хайа, Хотуон, дьэ кэллиҥ дуу?

**Баай Хотун**: : Көрөрүн курдук, кэллим.

**Тыа Иччитэ**: Аҕаллыҥ дуо?

**Баай Хотун**: Аҕаллым.

**Тыа Иччитэ**: Тугу аҕаллыҥ? Мөһөөччүккэр эмиэ куосканы аҕалбытыҥ буолаарай?

**Баай Хотун**: *(соһуйар, ол гынан баран, онтун биллэрбэт)* Ханнык куосканы?..

**Тыа Иччитэ**: (*эҕэлээхтик)* Ээ суох, мээнэ, айахха киирбиччэ, алҕас саҥардым. Харчыгын аҕал эрэ. *(мөһөөччүгү сахсыйан көрөр).* Сөп, харчы тыаһа лыҥкыныыр эбит.

**Баай Хотун**: Оннук, оннук. Ити мөһөөччүк толору харчы. Мин албыннааччым суох.

**Тыа Иччитэ**: Ким да кими да албынныа суохтаах.

**Баай Хотун**: Сөп, сөп, өйдөстүбүт. Эн харчыны ыллыҥ, мин үлэһиттэрим өссө сэттэ сылга хааллылар.

**Тыа Иччитэ**: Манан аахсан бүттүбүт. Быраһаай! *(тыаҕа киирэн хаалар)*

**Баай Хотун**: *(көрөөччүлэргэ туһаайан)*- Хата бу да сырыыга тугу да билбэтэ ээ, кырдьаҕас түөһээҥки, ха-ха! Эрбэҕим үрдүгэр эмиэ эргиттим , кинини... Харчы оннугар таас бытархайдарын симэн аҕалбытым ээ, ха-ха-ха...

**Тохсус көстүү**

Бааһына . Чыычаахтар ыллыыллар. Бөтүүк хаһыытыыр, ыраах ынах маҥырыыр. Хотун киирэр.

**Баай Хотун**: Үчүгэй да күн буолбут! Үлэһиттэрбин баран көрүөххэ*... (өҥөҥнүүр,көрдүүр.)* Хата күнүстэри- түүннэри тохтообокко үлэлиир дьону булан абыранным... Хайа, суохтар дуу?! Хатырык, Сүгэ Олуга, күөх сүрэхтэр, утуйан хааллыгыт дуо, туруҥ, үлэлээн! Бай, ханна баалларый, саспыттар дуу? *( тиийэн, сиргэ Сүгэ Олугун сэлээппэтэ сытарын хаба тардан ылар).* Хайаа, бу туохтарый?!. Пахыый, сытыйбыт хатырык уонна мас сыыһа эрэ сыталлар дии!!! Эмиэ үлэһиттэрэ суох хаалбыппын буолбаат!.. *(өттүгүн охсунар).* Ээ, чэ, туох буолуой, ол оннугар миэхэ сэттэ мөһөөччүк кыһыл көмүс хааллаҕа дии*!* Ама да Тыа Иччитэ буолбутун иһин, мин албыннаатаҕым эбээт! Ха-ха хаа....*(тахсар).*

**Онус көстүү**

Хотун дьиэтин иһигэр сүүрэн киирэр. Остуолун анныттан харчылаах сундуугун ойутан таһаарар. Көрбүтэ- харчыларын оннугар сэбирдэхтэр эрэ хаалана сылдьаллар.

**Баай Хотун**: Тыый, хайдах-хайдаҕый?!! Хаарыан сэттэ сыллаах көлөһүнүм хаппыт сэбирдэх эрэ буолбут буолбаат!!! *(сирэйин саба туттан баран, олоппоһугар олоро түһэр).*

**Тыа Иччитэ**: *(куолаһа эрэ иһиллэр.)* Оҥочолоох оҥоруубун оҥордум ээ! Ким даҕаны иэскэ хаалбата! Ха-ха-ха!..

Быыс